b'\n_START_ARTICLE_\nJussi Kukkonen\n_START_PARAGRAPH_\nJohannes (Jussi) Kukkonen (26. maaliskuuta 1892 Suonenjoki \xe2\x80\x93 24. elokuuta 1955 Kajaani) oli suomalainen toimittaja ja kirjailija, joka toimi vuosina 1919\xe2\x80\x931954 Kainuun Sanomien p\xc3\xa4\xc3\xa4toimittajana. _NEWLINE_Jussi Kukkosen vanhemmat olivat myym\xc3\xa4l\xc3\xa4nhoitaja Juho Kukkonen ja Eriikka Halonen. Kukkonen aloitti lehtimiesuransa harjoittelijana Savon Sanomissa. H\xc3\xa4n muutti 1918 Kajaaniin vastaperustetun Kainuun Sanomat -lehden palvelukseen, ja seuraavana vuonna h\xc3\xa4nest\xc3\xa4 tuli lehden p\xc3\xa4\xc3\xa4toimittaja. Kukkosen aikana Kainuun Sanomista tuli Kainuun johtava maakuntalehti erityisesti maaseudulla olleen asiamiesverkoston ansiosta. H\xc3\xa4n ajoi kirjoituksissaan muun muassa Kainuun maaseudun s\xc3\xa4hk\xc3\xb6ist\xc3\xa4mist\xc3\xa4 ja h\xc3\xa4nell\xc3\xa4 oli hyv\xc3\xa4t suhteet p\xc3\xa4\xc3\xa4ministeri Urho Kekkoseen joten h\xc3\xa4n saattoi edist\xc3\xa4\xc3\xa4 Kainuun uudistushankkeita t\xc3\xa4t\xc3\xa4 kautta.  _NEWLINE_Kukkonen k\xc3\xa4ytti nimimerkkej\xc3\xa4 J. K. Kulomaa, Joel Linnala, Jouni Linnasaari, Ananiias, Jaakko Jaakonpoika ja Sampsa. Kukkosen tuotanto koostui p\xc3\xa4\xc3\xa4asiassa seikkailuromaaneista, joita h\xc3\xa4n kirjoitti kuutisenkymment\xc3\xa4. H\xc3\xa4nen tunnetuin romaaninsa on 1947 ilmestynyt k\xc3\xb6yk\xc3\xa4inen melodraama Ratavartijan kaunis Inkeri, josta Hannu Leminen ohjasi samannimisen elokuvan, Ratavartijan kaunis Inkeri._NEWLINE_Jussi Kukkosen poika Otso Kukkonen oli Kainuun Sanomien p\xc3\xa4\xc3\xa4toimittaja is\xc3\xa4ns\xc3\xa4 j\xc3\xa4lkeen 1955\xe2\x80\x931990.'